Efter 12 år med borgmesterkæden må den socialdemokratiske Arne Boelt give den videre. Det har borgmesteren i Hjørring Kommune netop erkendt på valgaftenen overfor TV2 Nords reporter. Han blev valgt i 2009 og har siddet som borgmester siden 2010, og lige nu ved han ikke, hvem han foretrækker som den kommende borgmester for kommunen. Om det eventuelt skal være Per Møller fra Konservative eller Søren Smalbro fra Venstre. - Det ved jeg virkelig ikke, fordi det vi skal ned at tale om - når jeg siger, at jeg går ud af politik efter de her fire år - så er der nogen, der skal tage den afgørelse i forhold til, hvad de tænker, siger Arne Boelt bestemt. Topkandidat ved sidste valg Ved kommunalvalget i 2017 var Arne Boelt suverænt kommunens mest populære kandidat. Han fik 10.257 stemmer ud af de i alt 37.078 stemmer, der blev afgivet af hjørringgenserne. De endelige valgresultater ligger netop klar, og Socialdemokratiet mister 4.968 stemmer. Dermed går partiet 12,5 procentpoint tilbage og må sige farvel til hele fem mandater, så partiet har 10. - Det er meget, vi går tilbage. Det havde jeg nok ikke forestillet mig. Men altså jeg har hele tiden vidst, at det kunne ende sådan. Jeg har været i politik i mange år, og derfor er det det, der er risikoen, siger Arne Boelt. Til gengæld går særligt Konservative frem med 11,1 procentpoint og får yderligere fire mandater. Så partiet samlet set har syv, mens Venstre har fået yderligere to mandater og har nu ni mandater i byrådet.

Referat:
Til TV2 Nords reporter erkender Arne Boelt, at han ikke bliver borgmester i Hjørring Kommune.